তারাপীঠে চোলাই রুখতে বিদেশি মদে ছাড়!
কৌশিকী অমাবস্যার সময় প্রতি বছরই বীরভূমের তারাপীঠে প্রচুর ভক্তসমাগম হয়। গত বছর কৌশিকী অমাবস্যার সময় চোলাই খেয়ে সাতজনের মৃত্যু হয়েছিল। মদ খাওয়াকে কেন্দ্র করে গন্ডগোলও হয়। তারই জেরে আগামী ৩১ অগস্ট এবং ১ সেপ্টেম্বর অমাবস্যার পুজো চলাকালীন বিদেশি মদ বিক্রির পথ সুগম করতে একগুচ্ছ সিদ্ধান্ত নিয়েছে জেলা প্রশাসন। 
অমাবস্যার পুজোর দিনগুলি তারাপীঠের নিরাপত্তা ব্যবস্থা খতিয়ে দেখতে সোমবার রামপুরহাটের মহকুমাশাসকের অফিসে জরুরি বৈঠক করেন জনপ্রতিনিধি ও প্রশাসনিক কর্তারা। বৈঠক শেষে জৈব ও প্রযুক্তি মন্ত্রী তথা রামপুরহাটের বিধায়ক আশিস বন্দ্যোপাধ্যায় বলেন, ‘‘গত বছর চোলাই খেয়ে কয়েকজনের মৃত্যুর অভিযোগ উঠেছিল। তাই ঝুঁকি না নিয়ে সরকারি অনুমোদনপ্রাপ্ত মদের দোকানগুলি খুলে রাখার সিদ্ধান্ত হয়েছে। মানুষ যাতে চোলাইয়ের ঠেকে না যান, সেজন্য এই ব্যবস্থা!’’
বৈঠকে ঠিক হয়েছে, লাইসেন্সপ্রাপ্ত দোকানগুলি ওই দু’দিন গভীর রাত পর্যন্ত খোলা থাকবে। বিশেষ দিনে দোকান মালিকেরা ইচ্ছে করলে ২৪ ঘণ্টাই মদ বিক্রি করতে পারেন। তবে ক্রেতাদের যাতে বেশি দামে মদ বিক্রি না করা হয়, সে ব্যাপারে নজর রাখবে আবগারি দফতর।
এ ছাড়া মন্দির চত্বরের আইনশৃঙ্খলা রক্ষার প্রশ্নেও বেশ কয়েকটি পদক্ষেপ করা হয়েছে। জেলা প্রশাসনের হিসাব অনুযায়ী, গত বছর পুজো উপলক্ষে ৫ লক্ষ ৪০ হাজার পর্যটক তারাপীঠে এসেছিলেন। জেলা প্রশাসনের অনুমান, সংখ্যাটা এ বছর আরও বাড়বে। পুণ্যার্থীদের নিরাপত্তা সুনিশ্চিত করতে মন্দির চত্বরে বসানো হচ্ছে ৩৬টি ক্লোজড্‌ সার্কিট ক্যামেরা। অটো এবং ট্রেকারের ভাড়া বেঁধে দেওয়ার পাশাপাশি যন্ত্রচালিত ভ্যান চলাচলের উপরে নিষেধাজ্ঞা জারি করা হয়েছে। মনসুবা মোড় থেকে তারাপীঠ পর্যন্ত রাস্তার দু’ধারে পর্যাপ্ত আলোর ব্যবস্থা করবে রামপুরহাট উন্নয়ন পর্ষদ। মন্দির চত্বরে উর্দিধারী পুলিশের পাশাপাশি সাদা পোশাকের পুলিশও থাকবে। একইসঙ্গে থাকবে বিশেষ প্রশিক্ষণপ্রাপ্ত মহিলা পুলিশবাহিনী।